Цигани раниха 5-ма полицаи по време на спецакция по установяване и задържане на укриващи се лица, проведена вчера в ромския квартал в Петрич, съобщи МВР.

Операцията е проведена около 22:30 часа в участъка между „Гробищен парк" и кв. „182" в града. Петричките полицаи се натъкнали на криминално проявения за грабежи и кражби 40-годишен М.Г. от Петрич.

По време на задържането си обаче М.Г. оказва яростна съпротива. В този момент на помощ му се притичват присъстващите на място цигани, които започнали да хвърлят камъни по полицаите.

Постепенно ромската група се увеличила, както и летящите по полицейските служители камъни и други подръчни предмети. Така те спомогнали на М.Г. да избяга и в момента същият е в неизвестност.

Петимата полицаи са с различни контузии, оказана им е медицинска помощ. Самоличността на циганите е в процес на установяване, като за случая е уведомена Районната прокуратура на Петрич.

Работата по случая продължава.